
 Waɗii sahaa, waandu wooturu, gila ndu jibinaa, endu sooynoo wuro yimɓe tan.



 Ɗum ɓooyi, endu haawaa, no aadeeɓe mba’i, ina ndilla, njaha, na ngarta.



 Heen sahaaji, ndu yi’a eɓe ndemoya gese, eɓe ngonda e ɓesnguuji maɓɓe.



 Yimɓe na naata kadi e ladde tawa ina ngondi e na’i, baali, be’i.



 Dañi ñalaande wootere, baaɗi ceedtii sukaaɓe aynaaɓe, na ŋabbi e dow lekki.



 Cumu ladde



 Ɗi puɗɗii sikkitaade wonde ɓee yimɓe



 emin nanndi, ɓe ŋabbat no amen.



 Yanti heen kadi, minen fof, emin



 kuutoroo ladde e ngaluuji mum.



 Waandu fini, wi’i : « alaa e sago, annda ko neɗɗo waɗata gese. »



 Ndu jooɗii haa ɓooyi tan ndu sooynii demoowo na wakkii jalo mum.



 Nde oon naati gese, waandu diwi galle, naati, woni e sunnaade.


 Haa ndu yi’i ko woni toon koo, e ko demoowo waɗata ɗoon.



 Ndu yalti ngesa baa, ndu naatti e ladde hee, haa waɗi lebbi.



 Waandu arti ƴeewtaade ngesa, ndu tawi eba jokki gulle, haa ba wufti.



 Hankadi, hakkille mayru woni e yiɗde tintinde koreeji, wonde ngesa baa ñaamnii.



 Ba waɗi danwinɗi, ñewñewi ɗii layi, mbirginii, haa mbaɗi piindi e kalaace.




 Deeneeri dene ŋaale ɗii ne njibini, pirndille, buude e jayeeje ko noon.



 Ngesa baa waɗi yaakaare mawnde no feewi, hankadi yimɓe fof nji’i moƴƴugol mabba.



 Haaletee e wuro tan ko kamba, gooto fof ina yiɗnoo hono mabba.



 Kono pulaar wi’i : « ne ɗɗo wonaa ko yiɗi dañata, ko ko dañi tan ɓamata. »



 E ngaal kolangal, gese baaɗe noon keewaani, kono yiɗɓe hono mabba pamɗaani.





 Waandu nduu arti ɗoon, yi’i no ngesa baa weliri jeyde nii.



 Ndu felliti noddude koreeji mayru,



 yo ngar hankadi ngesa baa welii ñaayde.



 Go’o, hay gooto dawaani e mabba, ɗiɗi kolangal ngal ina yeewi.



 Baaɗi na ngara, mawɗi e tokoosi fof mbaɗi gorwoccol haa ɗi njettii.



 Ɗi ndiwi galle oo, ɗi naati e ngesa hee,



 ɗi puɗɗii ñaamde.




 Ɗii na kela gawƴe, ɗiya na ŋaala pirndille, goɗɗi na ɓoora kalaace.



 Kala ko fuɗnoo e mabba, ɗi ñaami ɗum tan haa laaɓi cer.



 Demoowo ngesa ari ƴeewtaade, tawi gawƴe e deeneeri, ñewñewi, fof na ñaamaa.



 Ɗum muusi mo no feewi, kono ko bonatnoo bonii, waawaa feewtude.



 Heddii ko ƴeewde feere, hade ko wa’i nii waɗtude e kolangal hee.



 O felliti waɗde tuufol, mbele omo jagga e baaɗi hee haa heewa.



 Tuufol ngol nanngi heen wooturu mawndu, yimɓe mballi mo, ndu nawaa wuro.



 Hankadi, yimɓe wuro fof ngari catii waandu, ɓee na mbi’a : « mbaree ndu !»



 Heddiiɓe ɓee, na mbi’a : « piyee ndu, nduppee ndu, njoolee ndu. »



 h aa juuti, demoowo oo wi’i ɓe : « keɗo-ɗee kam, mi yiitii feere moƴƴere. »



 Tan yimɓe ɓee fof, ɓamti gulaali : « holi ndeen feere ? Holi ndeen feere ?»



 O wi’i ɓe : « keɗo ɗee, ɗii baaɗi mettinii ɓernde am no feewi.



 Sabu baa ɗoo ngesa, ɗaminaare am ina mawnunoo e mum no feewi.



 E kadi wuro ngoo no fotiri, ina weltinoo e no ba waanoo nii.



 Waɗde ko ba faaro wuro ngoo, gooto kala ina holliri heen weltaare.»


 Ɗum fof e wa’de noon, feere makko ko leɓtude ndu leɓte mawɗe.



 Ɓe mbi’i mo : « Haalan min no ɗeen leɓte mba’ata, min nganda ɗum.»



 Ɗoon o wi’i ɓe : « ngaddanee kam yamre huɗo mawnde e baaji keewɗi.»



 Ɗuum addaa, joɗɗinaa e yeeso makko, tawi waandu ko ko tonngaa.



 O ƴetti yamre huɗo ndee, o haɓɓi ɗum e laaci waandu hee.




 Yimɓe ɓee na naamnoo, hol ko oo demoowo yiɗi waɗde nduu waandu.



 Tan o wi’i heen gooto, yo heɓnu mo docotal baɗngal lewlewndu jayngol.



 O heɓi, o jaɓniri ɗum yamre huɗo, haɓɓidaande e laaci waandu ndee.



 Tan ndu tonngitaa, yamre huɓɓi,



 waandu diwi, fa’i dow tiba, ka huɓɓi.



 Gulaali ngulli, yimɓe pa’i toon, ndu diwi kadi ndu ñogginii e ngoɗka.





 Kaan ne ruppitii jayngol, gulaali ngulli, ngaddee ndiyam, ngaddee ndiyam heewti wuro.



 Wuro ngoo sumi tan haa wonti ndoondi, waandu yalti wuro fa’i ladde.



 Yimɓe ndewi heen, ɓee na njuppa ndiyam, ɓeya na lappira cate leɗɗe.



 Ladde ndee ko heewnde huɗo e leɗɗe kala, jawdi ko heen oorata.



 Yimɓe ɓee ne, ina kuutoroo nde no feewi,



 ko e mayre teenata leɗɗe.



 Huɗo, ko toon hesetee, leɗɗe ndee ladde ɓuri heen heewde ko ɓesnooje.



 Ɗum waɗi, ɓogguru ɓiɓɓe leɗɗe nduu ina huutoraa, etee na addi nafoore.



 Ladde ndee sumi, wuro sumi, ngesa bonnaa, ɗum wontani ɓe mettere mawnde.



 Wuuranoo ko e gese hee, e ngaluuji ladde hee, hoɗanoo ko wuro.



 Faayre waɗi, sabu, fa’aa ko e caɗeele mawɗe, kaaɓniiɗe, ɗe mbeeɓaani safrude.



 Haa teeŋti noon e nguura yimɓe e jawdi,



 e peewnitgol cuuɗi wuro.



 Ɓe noddi batu, sabu kaa ɗoo ngoƴa no foti nii, maa haaldee.



 Yimɓe wuro ngoo fof nootii alaa ŋakkuɗo, rewɓe, worɓe, sukaaɓe e mawɓe.



 Woodi gadiiɗo ƴettude konngol, wi’i :



 « ɗee caɗeele keɓɗe en, ko enen mbaɗi.»



 Won e maɓɓe, calii ndeen feloore fawee



 e mumen, ngoni e riiwtude.


 Hol ko mbaɗ-ɗen heen ? k o demoowo addi feere, no leɓtirta waandu.



 Goɗɗo e maɓɓe heɓɓitii wi’i : « won e men ne, ngaddiino peeje mumen.



 Hol ko haɗnoo en jaɓde ɗeen ?



 m aa waandu loro tawa en loraaki.»



 Demoowo fuɗɗii faamde, woni e miijtaade, juumre ndee fof ko e mum.



 Ɗee ɗoo caɗeele keɓtiiɗe wuro ngoo,



 ko e feere mum ndee ummii.




 O dañi heen nimsa mawɗo no feewi,



 ko waɗi koo waɗii gasii.



 O ñaagii konngol, o adii ko yaafnaade wuro, o feli hoore makko.



 O ɓeydi heen, hakkille na fotnoo addande mo, bonande waawnde heen arde.



 Yimɓe ɓee ndeeƴi haa juuti, woodi bi’ɗo, minen ne amin potnoo miijtaade.



 So cumu waɗii e nokku dowri, ɗo ndiyam



 e ñifirɗe mbeeɓaani, haaɓnoto.




 Eɗen poti gollinde hakkillaaji, so feere ƴettaama hade tabitineede, ƴeewen batte mum.



 Hay so demoowo oo juumii, kamɓe ne won ko ɓe mbaɗi heen.



 So tawiino, nde feere ndee ƴettetee,



 en teylinooma, ɗum ɗoo waɗataa.



 Wuro ko cuuɗi huɗo, ladde ko leɗɗe e huɗo waandu jogoo jayngol ?



 Hankadi ɓe kawri e konngol, so batu jooɗiima, kala toɓɓere yo yuurnite.





 Wuro na wi’ee Boolumbaa, na yiɗi yuɓɓinde ñalawma mum tutagol leɗɗe.



 Ɗuum noon ina naamnii darnde yimɓe fof e tiiɗnaare, kam e nanondiral.



 Ɓe mbaɗi jeeyngal, suka, mawɗo, debbo e gorko fof nani noddaango ngoo.



 Ñalawma oo yettii, ɓe ngari e keewal to galle mawɗo wuro too.



 Miijo ngoo hollitaa, yimɓe fof paami ɗum, njaabtii heen haala moƴƴa, coftinoowa.



 Loorngo leɗɗe e nder wureo



 walla e nder leegal



 Mawɗo wuro sakkitii haalde, o yetti adduɓe miijo ngoo haa yettii ɗoo.



 O wi’i, ko ko wa’i nii ɓiɓɓe wuro poti daranaade : yiɗde ɓamtaare.



 Kala e mooɗon jogiiɗo feere moƴƴere, yaltinoore en e caɗeele yo addu.



 Gure keewɗe hannde oo, nawri ɗumen caggal ko waasde dañde dariiɓe nuunɗuɓe.



 ɓ e ngona yarlitaniiɓe renndo mumen, tawa ɗaminaaki heen hay huunde so wonaa ɓamtaare nokku.


 Caggal haala mawɗo wuro oo, yimɓe ɓeydii soobaade e miijo ɓamtaare ngoo.



 Ɓe ngoni e peeje, lelnugol njuɓɓudi ɗeen golle tiindaaɗe e ɗee balɗe.



 Yo goomu darne, yimɓe ɓee peccoo,



 kala fotɓe tintineede kaalanee miijo ngoo.



 Haa teeŋti noon, e jooɗaniiɗo Laamu oo,



 e halfinaaɓe diƴƴe e ladde.



 Meer oo ne yejjittaake, so ɓeen kaalanaama,



 maa kaɓirɗe ballitooje gollal keɓo.




 Hankadi batuuji peewtuɗi e juɓɓingol oon



 ñalawma keewi, faandaare ndee ko feewnude.



 Ɗo ballal ɗaminanoo fof ari, peeluuji, pikkuuji, doosirɗe, doornde, huurgooji e kaɓɓirɗe.



 Kala tan ko moƴƴinta tutagol addaama,



 mooftaa e nder galle mawɗo wuro.



 Ñalawma tutagol oo nanngaa, yeeynaa e wuro hee, yimɓe mbaɗti heen hakkillaaji.



 Ñalawma toɗɗaaɗo oo yettii, yimɓe wuro alaa keddiiɗo, suka mawɗo debbo e gorko.




 Jooɗaniiɗo Laamu oo ari, hoohooɓe woɗɓe tawtoraa, yimɓe gure saraaji ɗee ngari.



 Ballal halfinaaɓe diƴƴe e ndiyam ɓee noon, ko keewngal, teskinngal no feewi.



 Sabu kala ko jogori tuteede, ñande heen e lekki, ko kamɓe ngaddi.



 Mawɗo wuro ƴetti konngol, bismii ɓe, yetti ɓe kam arɓe ɓee fof.



 O manti yimɓe wuro, haa teeŋti e jaltinnooɗo miijo tutagol leɗɗe.




 Jooɗaniiɗo Laamu oo, jaabtii mo, yetti mo kanko e yimɓe wuro ngoo.



 Kanko e hoore makko udditi golle ɗee,



 o tottaa teddungal adaade tutaade.



 Mawɗo wuro rewi e makko, tutii lekki mum, heddii ɓee ndewi heen.



 Ɓe ñaldi ɗeen golle, haa fecci ñalawma, gardiiɗo goomu wi’i : « Poofto-ɗee !»



 Golle ndartinaa, ɓe njooɗii, haa juuti,



 o wi’i ɓe : « On njaaraama dee !»




 Ko puɗɗi-ɗen koo faade jooni, hay gooto e men dartinaani golle.



 Ɗuum hollirta ko no fiɓondiraa gila adan, woni e ɓerɗe, feeñi e golle.



 Woodi ko meeɗaa, ndiyam yaraa, softeende hesere dañtaa, golle ɓamtaa, weltaare heɓaa.



 Noon woniraa haa kikiiɗe, wuro e saraaji mum, nder galleeji fof tutaa.



 Tutiri ndii waɗanaa huurgooji haa hawri, tawa jawdi bonnataa heen hay huunde.




 Ngol ɗoo laawol, ko Mawɗo wuro tottaa teddungal yo jaarnu yimɓe ɓee.



 O addanaa jooɗorde makko, yimɓe ɓee fof taarii mo, tawi ina mbeltii.



 O yetti ɓe, kamɓe e darnde maɓɓe yooɗnde, nde alaa ko nanndi.



 Mawɗo wuro wi’i ɓe : « Ngol tutagol leɗɗe baɗangol hannde, ko gollal dimal.



 Ko adii fof kam, on kollirii wonaa koye mon tan njiɗ-ɗon wuurande.




 « So tawiino ko ɗuum wonnoo e hakkillaaji mon, ɗee golle mba’ataa nii.



 «Lekki tutaaki, walla ngaawaaki, toppitaa, reenaa, ina waawi ɓurde neɗɗo juutde nguurndam.



 « Waɗde, yontannde tutiinde ɗee leɗɗe ndee, wonaa hoore mum tan gollanii ɗum.



 Ende waɗani ndee moƴƴere jontanɗe



 garoyooje yeeso, wonaa tan huutoraade



 ɓuuɓri ndii.



 «Ɓiɓɓe ɗeen leɗɗe, ko ngalu mawngu, wonande ɓesngu e renndo ngoo kala.




 « Ko wonaa ɗum koo, ɗii duuɓi en nji’ii no toɓo ngoo ŋakkiri.



 « Lekki ina jeyaa e ko fooɗtata ɗum, na faloo yooro, usta henndu.



 « Geɗel goɗngel ngel ne, kala njahki haa yoori ittete, ngoɗki tutee ɗoon.



 Kiin njoorki, na waawi waɗeede tugaaje galle, kolowlowe cuuɗi, walla huɓɓiree,



 defree.



 « Kañjum, nafoore mum ndee, alaa sikke, na yaaji : ina safroree, na malnoree.»




 O joofniri haala makko, ko e duwaawu,



 yimɓe ɓee ne nduwanii mo.



 Caggal ɗuum, ko gardiiɗo goomu, fawi heen konnguɗi mum, ngam ruttude teddungal.



 Nde o manti mawɗo wuro e haala mum tinndinoowa, njeertinoowa, eka janngina.



 Haala makko joopii ko yimɓe ɓee, o holliti ɓe weltaare o dañi.



 O rewtini heen, ko tutaa koo, hol no reenirtee haa waawa hisde.





 Sabu pellital ngal e soobaare ndee, humpaani hay gooto, ɗum fotaani welsindeede.



 Heewi addude ɗum, ko yeebaare e aamre, ɗeen geɗe noon mbonnata ko golle.



 Tiiɗno-ɗen, ɗee leɗɗe tutaaɗe, so kisii nafat, enen e taariindi men.



 Kisal majje fawii ko e men, goomu ngaddungu miijo ngoo, ɗowata golle.



 Alaa e sago, jontanɗe kisnugol njuɓɓinee,



 tawa ɓee ƴoogat, ɓeya na njarna.




 Woɗɓe ɓee na ndeena, haa waɗa dumunna ɓe lomtondira e golle hee.



 So tawii en njaɓii ndee feere, maa ɗum wallu en moƴƴinde kisnal.



 Woodi jaɓɓe, woɗɓe heen e maɓɓe, ngaddi miijooji goɗɗi, kono ɓeen keewaani.



 Ɓe kaaldi haa ɓe paamondiri heen, feere adannde ndee jaɓaa, miijo wonti wooto.



 Ɓe ngoni e gollaade, ɗum rewondiri haa fawi lebbi keewɗi, leɗɗe ndarii.




 Ɗe ƴeestii, cate ɗee lañii, baramlefi ɗii cukki, mbaɗti sooyneede to woɗɗi.



 Jikke e yaakaare mawnde na heen, gaa-gaa ɓuuɓri ndii e nafoore mum.



 Won e majje ɓiɓɓe mumen, ko ñaameteeɗe, nani e nder galleeji hee.



 Nafooje kaalaaɗe gila adan ɗee e moƴƴude, jogorɗe arde ɗee ɓurata ɗumen.



 Gooto e men kala, ina anndi nafoore lekki njibinoowi ɓiɓɓe ñaameteeɗe.





 Nde ɗe ndiwi ɗoon, ɗe njettii tolno ngo ɗe njiɗanoo ɗe keɓa.



 Faandaare heɓaa, wuro ngoo e goɗɗe takkiiɗe ɗum ɗee njogii heen weltaare.



 Ɗeen gure ne, ina njooɗaa lorngo leɗɗe ngo ɓe ndañi wune ngoo.



 Kañum en ne, nafoore leɗɗe ɗee won heen ko yettii ɗumen.



 Mawɗo wuro e gardiiɗo goomu miijii yuɓɓinde pottital, teddiniree hoohooɓe wallunooɓe ɓe.



 Haa teeŋti noon e jooɗaniiɗo Laamu,



 e halfinaaɓe diƴƴe e ladde ɓee.



 Kamɓe ɗiɗo, ɓe noddi batu, yimɓe nootii,



 ɓe kolliti ɗumen miijo ngoo.



 Miijo jaɓaa, yimɓe wuro mbeltii, mbi’i ɓe : « yo gure goɗɗe ɗee tawtore.»



 Ñalawma yettii, fof tawtoraa, ɓe nawdi heen hollirde ɓiɓɓe leɗɗe tutanooɗe ɗee.



 Woni weltaare mawnde, gure ɗee mbi’i maa njuɓɓin tutagol leɗɗe, to mumen.



 Bojel meeɗiino arde ñalnde Fowru, o yettii, ndu jaɓɓii mo gila damal.



 Ɓe linngondiri, eɓe calmondira haa ɓe naati suudu, ɓe njooɗii, eɓe njeewta.



 Gooto kala na naamnoo goɗɗo oo no wuurdi, e waylowaylooji aduna.



 Yeewtere maɓɓe weli, nde wonnoo ko ɓe sehilaaɓe, etee ɓe mbayrii yi’ondirde.



 Bojel wi’i mo, aan Fowru, a wayrii nande kaabaruuji hoɗdiiɓe men ɓee ?



 Bojel dañii ordinateer



 Ndu wi’i mo : « won e maɓɓe ɓe pottat-mi sahaa e sahaa kala.»



 Bojel heɓɓitii, wi’i : « ellee ɓeydi bayrondiral ngal ko jooni beeli keewɗi korii.»



 Keddinooɗi ndiyam ɗii ne, na ngoɗɗondiri, so wa’ii noon, bayrondiral men woodat.



 Ko ɗum addi kumpondiral ngal, ko en hoɗdiiɓe rennduɓe nokku e nguurndam.



 Fowru wi’i : «mbele aɗa sikki, ɗum na



 safroo e oo ɗoo sahaa gonaaɗo ?»



 Bojel wi’i : « hay so fof safrodaaka, kumpondiral ngal kam na waawi ustaade.»



 Fowru ko ko jooɗinoo na darni koppi,



 eɓe kuccondiri, tan ferlii, jerminii.



 Fawi juuɗe mum kadi e koppi Bojel,



 ndu wi’i : « no ɗum wonirta ?»



 Bojel wakkitii sasa, joƴƴini hakkunde maɓɓe.



 f owru naamnii : « hol ko woni nder ?»



 Bojel wi’i mo : « won ko njoopinoo-mi e nder haala men naane.



 « Mbii-ɗaa mi, no ɗum wonirta?



 Ay ngel ɗoo bakanel ngel nji’-ɗaa ?



 Ko huunde mawnde woni ɗoo.»



 Fowru lubbi bakanel gite, endu yiɗi anndude.



 Haa juuti, ndu wi’i : « Bojel, yaaw e am hol ko suuɗii ɗoo ?»



 Bojel wi’i mo : « ɗum ɗoo dey, soomi ko karalle kese potɗe huutoreede.



 « E oo ɗoo sahaa tolnaaɗo, eɗum walliti aduna oo hannde e jahrugol yeeso.



 « Kala noon belsindiiɗo haa daɗaa e majjum, yoo anndu won ko ɓoccitoraa.»



 Bojel udditi bakanel, ɓe tiimi heen, woodi ɗo o ɓoɗɗi, binndi njalti.



 Fowru ɗeŋƴii, fawi junngo e hunuko mum, futtini gite, fuɗɗii haaweede ɗum.



 Bojel wi’i ndu :« ko binndi tan nji’-ɗaa,



 won ko heddii haa heewi.



 Hay nate, geɗe goɗɗe maa njaltu heen,



 ko kuutorgal jahdungal e jamaanu.



 « Ko ɗum karallaagal ngal hono mum alaa, na feertina hakkille, ina findina.



 Anndude ɗum ɓuri humpeede, wi’aa kala ko bannde en puuyri ɗaayru ɗum.»



 Bojel ina jokki haalde ɓure ɗe ɗee karalle kese mbaawi waylirde nguurndam.



 Haa teeŋti noon e kamɓe, ɓe nganndu-ɗaa yooro ngoo ina sari ɓe.



 Gure maɓɓe ngoɗɗondirii, hay gooto anndanaa banndum, nanantaa ɗum,



 ko huunde muusnde.


 Bojel ina faamna Fowru, o wi’i : won gannde laaɓtuɗe baawɗe heɓeede ɗoo.



 Etee, so ɗe kuutoraama ina mbaawi en yaltinde e kaa ngaanumma mbonka.



 Wallata en noon, ko mbaɗen feere haa koreeji men e hoɗdiiɗe nana.



 Nanngen ñalawma, enen fof kawren ɗoo



 e galle maa hee, ɓe kaalanee.



 E oon sahaa, gooto kala, maa waaw addude heen ko foti wallitde.




 Ɓe nanondiri ɗoon e haala tan, yahi haa weeti Fowru dawi.



 Ndu naati e nokkuuji kulle, endu yettina koreeji e hoɗdiiɓe ɓee kabaaru.



 Alaa ɗo ndu heddi, ɗo ndu ñalli fof e nokku,



 ɓeen njaɓa.



 Ndu hirnda faade nokku goɗɗo, ndu yettina ɗumen kabaaru oo, ɓeen mbeltoo.



 Noon noon tan, haa nokkuuji ɗii fof nandi toɓɓere jogornde yeewteede ndee.




 ñ alawma nanngaaɗo na waɗee batu oo,



 e to hawrittee too fof anndaa.



 Oon sahaa noon, tawi ko Bojel ina heddii galle Fowru na golloo.



 Ndu arti, tawi Bojel heblii no haala kaa foti yahrude haa faamee.



 Fowru e Bojel njooɗtodii, gooto fof reftanii goɗɗo oo ko gollii koo.



 Kamɓe ɗiɗo fof, eɓe ɗaminii maa batu nguu yahru no haanirta nii.




 Hankadi haa ñalawma faandii, ñiibi, barooɗe, girji, baaɗi, lelli, kulle fof ngari.



 Fowru e Bojel njaɓɓii kulle ɗee,



 ɗe mbaɗanaa teddungal mawngal no feewi.



 Bojel wi’i ndu ko anniyii safde koo dey,



 so fasii tan uurat.



 Garal majji hollirii, ko jogori haaleede e batu koo ina tiiɗi ɗi.



 Fowru wi’i : « waɗi noon ko tampere ndee e kumpondiral ngal na ɓurti.»




 Gooto e men kala, hankadi ina yiɗi heen yaltude, sabu joote kiisɗe.



 Ñalawma oo yettii, kamɓe fof ɓe kawri ɗo batetee ɗoo, eɓe mbeltii.



 Bayrunooɗe yi’ondirde, na calmondira,



 na ɓuucondira, naamnotira, wootere heen kala na weltii.



 Haa huunde ndee juuti, Bojel wi’i : « banndiraaɓe, eɗen poti hankadi fuɗɗaade batu.»



 Tan kulle mbi’i cel ndeƴƴi, gootel heen kala hucciti e kaaloowo oo.





 Bojel ƴetti konngol, salmini ɗe, bismii, yetti ɗe e garal majje jooɗngal.



 O wi’i : « min noddiri on tan ko jam, hannde oo, eɗen ndaɗaa.



 « Etee, ɗuum, ina ɓeydi caɗeele ngonka,



 hay so tawii eɗen njogii finɓe.



 « Eɗen ngondi e jannguɓe haa heewi,



 kono haa jooni won ko ŋakkira-ɗen.



 « Ɗuum ina jeyaa e sababuuji tampinɗi en, caggal muñal fof ko weltaare.





 «Ina ɗaminaa, so en njaltii e nguu batu, tawat en nji’tii peeje tuugnaaɗe e karalle kese ɗee.



 «Ɗeen peeje noon, ko karalle ballittooje en heen haa njaltina nafoore.



 ɗ uum ko e fannu jaawɗo, laaɓtuɗo,



 to bannge gannde e hiisa kala.



 Sukaaɓe men janngooɓe ɓee, ina mbaawi heen ƴettude won e binndanɗe jaŋde.



 ɗ uum ina wallita ɓe, e ɓeydaade faamde ko ɓe njanngata koo.





 «Ɗee karalle kese, to bannge ɓamtaare nokku, eɗe mbaawi addude heen safaara.



 Ɗoo noon, ɓaade ɗum yettiima en,



 ko hooynantenoo, so saamii yo hocce.



 Yo taw, ɗum naftortee ko e seŋgo moƴƴo, fof keɓa heen moƴƴere.»



 Haa jooni dey, ko Bojel woni e anndinde ɓe ko soomii e majjum.



 Caggal ɓure ɗee, o naatani ŋakkanɗe karalle kese ɗee, hol ko mbonnata.





 O wi’i kulle ɗee : « ngel ɗoo bakanel ngel nji’aton, ko ordinatoor wi’etee.



 Ɓure kaalaaɗe heen ɗee fof no mba’i heewde, ina waɗi heen ŋakkanɗe.



 Geɗe poɗɗe reenteede heen ɗee ina kewi, haa teeŋti noon e sukaaɓe janngooɓe ɓee.



 Ɗeen ngoni : janngude peeje bonɗe, kuccinooje e jamfa, e bonanndeeji goɗɗi baɗeteeɗi.



 E ndaɓɓa nafoowa tan, kala ko feewnata, moƴƴina nguurndam, ina tawee heen.



 « Kono, ko selnata laawol, bonna ngonka ne, ina e karalle kese hee.



 Heddii, ko durnude miijoo, e anndude ko foti waɗde e lappol nguurndam.»



 Bojel yetti kulle ɗee fof, e keɗtagol mumen,ɗoon o joofniri konngol.



 Ɗe mbeltii, kelle poɓɓi, ɗe mbi’i,



 yo Ñiiwa jaabto e inɗe majje.



 Ba holliti Bojel, haala kaa nanaama, faamaama, jaɓaama, sabu ko laawol daɗal.



 Meeɗii waɗde sahaa gooto, wuro kulle ina wi’ee Ndobu, ko ngo mawngo sanne.



 Kono kulle koɗɗe ɗoon ɗee, ndoŋkii ɓamtaade, haa teeŋti noon e ndema.



 Ko noon ne ngaynaaka e awo kulle ɗee fof ciforinoo. Ɗuum ko ko duumii, wonii duuɓi keewɗi no feewi, haa wontii ngaanumma.



 Eɓe ndema no ɓe ndemratnoo, kono alaa ko joomum’en coñata.



 Wiɗto e nder enternet



 To bannge ngaynaaka too, hay so jawdi ndii ina samori, kosam alaa.



 Awo ngoo, ko noon wa’i, awooɓe njaha maayo gila subaka haa kikiiɗe.



 Hay mbaarudi hiraande galle, timmataa, alaa noon ko haali yeɗde heen hoɗdiiɓe.



 Wuro ngoo ko ɓesngo, gure catiiɗe ɗee ne ko e maggo ndañatnoo.



 Heɓee heen gawri, kosam e mbaarudi,



 ellee ko ngo jehre ɗeen gure nii.



 Waɗde, caɗeele ɗee ko ko kuuɓtidini,



 yiilaade peeje yontii, hade ɓurde ɗoo.



 Mawɗo wuro ngoo, ko Ñiiwa, ba noddi batu, ngam yiɗde ƴeewde peeje.



 Hoɗɓe e maggo ɓee fof, alaa keddiiɗo, ndenti ɗo batirde wuro ɗoo.



 Nde wonnoo ngoƴa kaa ko ko hawridini, eɓe poti nanondirde ko yaawi.



 Ñiiwa udditi batu, salmini, bismii, haali hol ko saabii joɗnde ndee.



 Ba wi’i : « gooto fof ina waawi addude heen miijo haa damal dañee.



 Hay gooto feere mum yawaaka,



 yo won tan ko moƴƴi, ko rentinta.



 Kala ko renti, nanondiri, heɓa semmbe no haɓtorii caɗeele ɗe hawrata.



 Konngol arti e Mbaroodi : « kañum ne, caggal calminaali, ndi holliti, darnde alaa.»



 Mbaroodi wi’i : « haa ɓuuɓa woɗɗanii keyɗuɗo, loritino-ɗen ko e ndoolon men.



 « Jooni ɗum nattii yonde, a remat ngesa, coñaa tawa wuurataa ma hitaande.



 Njogo-ɗaa kolce noogaas tawa ɓesɗi ɓuri heewde, kono a ɓirataa heen hiraande.



 To bannge awo, wonaa tan liɗɗi ngalaa, kono hay maayo ustiima ndiyam.



 Ɗo dogee waɗii, ɗo huccee alaa, so tawii ɗum ummanaaka, gure pusat.»



 Njambala ƴetti konngol, wi’i : « kañum hakkille mum nanngi, ko yo annduɓe nodde.



 ɓ e kollitee, haawnaaki wooda peeje dokkaaɗe, walla laabi lelnaaɗi, haa ɗee caɗeele nduŋtoo.»



 Lella ñaagii konngol wi’i : « ɗum fof na moƴƴi kono yo sukaaɓe kebloye.



 So ngartii, wonana en ngartam, tawa so en cokloyii kadi en ndaartoytaa.»



 Tan kulle ɓamti : « eey na moƴƴi.» h ebloyteeɓe cuɓaa : Cewngu, j ihre,



 Ngirja, Bojel.



 Ɓe nawaa wuro na wi’ee Manga, sabu oon nokku na huutorii wiɗtooji.


 Heblo ngoo jokki, sahaa kala, ɓe njiilnee e saraaji wuro hee.



 Ɓe nji’a waylooji ɗii, eɓe naamnondira, mbele nokku maɓɓe maa wa’oy nii.



 Haa heblo ngoo joofi, ñalaande yuɓɓinaa, ɓe tottaa kaayitaaji ceedtotooɗi ɓe mbaawii.



 Weeti, ɓe kooti wuro maɓɓe Ndobu,



 nde ɓe njettii ndee, ɓe njaɓɓaa.



 Jaɓɓungal jooɗngal, kulle fof njalti,



 ina ngondi e weltaare mawnde no feewi.


 Ɓe ñalli galle mawɗo wuro, teddini ɓe e innde nokku oo fof.



 Ɓe pooftii balɗe, mawɗo wuro yeewtidi e wallidiiɓe mum, ngam yuɓɓinde pottital.



 Ngaal kawral, ko wuro waɗdata e sukaaɓe mum hebloyanooɓe to Manga ɓee.



 Ñalawma nanngaa, hay gure catiiɗe ɗee fof, kaalanaa yo tawtore ɗum.



 Kala tan kaalanaaɗo, wi’a kañum kay, luutetaake ɗum so ina wuuri.




 Ñalawma oo yettii, ɓe kawriti, wuro heewi hoɗɓe, Ñiiwa jaɓɓii ɓe.



 E innde wuro ngoo, o hooliri weltaare,



 o bismii ɓe.



 Sukaaɓe hebloyanooɓe ɓee ne, hono. Cewngu, Jihre, n girja, Bojel, njettiima



 batu nguu.



 Mawɗo wuro ƴetti konngol, wi’i : « oo ɗoo ñalawma ko tesketeeɗo e ñalawmaaji hee.



 Sabu caɗeele guuraaɗe ɗee ina muusi, kono eɗen ɗaminii, ɓooyataa ɗe cafroo.




 « Sukaaɓe men hebloyanooɓe ɓee, ngartii, eɓe ngaddori ganndal ngal ɓe njannginaa ngal.



 So wa’ii no foti waade nii, ɗam nguurndam wayloto, so eɗen njeɗaa. »



 Kelle poɓɓi, batu nguu jirwi, yaakaare moƴƴere arti e ɓerɗe maɓɓe.



 Ñiiwa wi’i : « maa en ndokku konngol gooto



 e nelaaɓe gure catiiɗe ɗee.



 Kañum’en ne, ko e wuro hee coodatnoo nguura e geɗe goɗɗe. »




 Oon fuɗɗorii salminaango e njettoor kuccuɗo e mawɗo wuro e tawtoraaɓe.



 Oo jam gonɗo e laawol, yo yetto, tawra en cellal e kisal.



 Mo yiɗi maayɓe ngarta fof, baayo ɓuri, minen hoɗɓe e gure catiiɗe.



 Mo yiɗi ndañon fof, ko minen ɓuri ɗum yiɗde, ɗoo min ndawata.



 So min njettiima, min tawa ɗoo gawri, maaro e ko yahdata heen.





 Sewosewo, liɗɗi, teewu, nebam, e kala ko nanndi heen, haa moƴƴa.



 Ɗuum holliri tan, gure catiiɗe ɗee, njowitii ko e wuro Ndobu ngoo.



 Waɗde kay, so caɗeele naatii Ndobu, ko minen ngadotoo ɗum tinde.



 Waali-wuro’en ɓee, mbeltii e haala makko njooɗka, peewka, tiiɗnoowa koɗdigal.



 Hankadi noon fa’aa ko e heɗtaade sukaaɓe yahnooɓe heblo to wuro Manga.





 Batu fof ummii darii, ina foɓɓana ɓee sukaaɓe : Cewngu, Jihre, Ngirja, Bojel.



 Ko kamɓe keblanoo, e ganndal wiɗto e nder enternet ngam ɓamtaare nokku.



 Ko jihre adii totteede konngol, yo haal,



 nde salmini batu nguu.



 Wiɗto mayre, yahri ko to bannge ndema,



 nde holliti : won no ndemratno-ɗen.



 Oon fannu ndema bonaano, sabu eka yeñtintunoo haa gawri, ñebbe, poɗɗe keewa.




 Ɓesnguuji nguura heen, soklaaji e geɗe renndo fof mbaɗee, jokkere enɗam e diine.



 E oo ɗoo sahaa, ko heewi heen nattii, won e majjum ko enen.



 Bannge goɗɗo oo, ko waylowaylo weeyo, to ndema jeeri e to waalo.



 Ina teskaa ndunngu nguu no wa’ata famɗude ndiyam, so jabbaama heewaani soñeede.



 To waalo too ne, e oo sahaa pale naatdataa saka kollalle ndemee.




 Waɗde, hol to dogantee ? k o to wiɗtooji



 e peeje, gannde ndema.



 Ɗuum ɗoon, na waawi yi’teede e ko wi’etee enternet koo, ina wallita.



 No ndiyam ŋakkirta nii, won aawdi ngoodndi so ndi aawaama, maa soñe.



 E balɗe daɓɓe, no ndiyam waawi fotde fof, yalti ko e wiɗtooji.



 Haa teeŋti noon e gawri, maaro, layanteeri, leɗɗe ñaameteeɗe, e ko nanndi heen.



 Jihre joofni haala mum, Bojel ƴetti konngol, salmini, naati e fannu mum.




 O holliti wiɗto to bannge ngaynaaka,



 ina wi’ee na’i nattii heewde kosam.



 Won ɓirooji hannde oo, ko ɓuri liiteruuji sappo, subaka e kikiiɗe fof.



 To awo, ko Cewngu wiɗtunoo, haali, ganndal nehgol liɗɗi haa ɗi ñaamna.



 Ɗi mbaɗantee ko wiiduru, waɗee ndiyam,



 ɗi mbaɗee heen haa ɗi mawna.



 Ngirja ko e taariindi heblaa, ba reentini ko feƴƴere heewnde bonnata koo.





 Rawaandu yahi ñalnde to sehil mum Boy, tawi noon ko ɓe wayrondirɓe.



 Ɗuum addi kumpa mawka hakkunde maɓɓe, nde wonnoo cehilaagal ngal ko ɓooyngal.



 Etee, ɓe tawri ɗum ko jinnaaɓe maɓɓe ɗiɗo, nguuri haa maayi, ceertaani.



 Kamɓe ne, ko heen ɓe njiɗi mahaade haa ɗo nguurndam maɓɓe haaɗi.



 ɗ uum kadi, ko no ɓe ndontiri ɗum e juuɗe jibinɓe ɓe ɓee.



 Portaabal Boy



 Ko hono noon, ɓe njiɗiri sukaaɓe maɓɓe ɓee ne ndontira cehilaagal ngal.



 Ɓaade ko e jokkondiral duumingal ɓe njiɗi wuurdude, tee ɓe koɗdaani.



 Alaa e sago, wooda ko tabitini ndeen yiɗaande haa ɗum waawa laataade.



 Rawaandu wi’i : « Boy, ko men koo, nattii hay wonde cehilaagal, wontii enɗam.



 Waɗde, kala ko ina ñiiɓna ɗum, maa mi daro heen haa dañee.



 Tawde ko miin hoɗi wuro, haawnaaki mi yi’tana ɗum feere hankadi. »



 Boy wi’i gaa ga woni, won ko soklata,



 kono kam arataa wuro.



 Moƴƴata ko tawa omo daña yi’de Rawaandu, mbele oon haaju ina humtoo.



 Ko goonga, sabu won ko heewi ŋakkirde on gaa, tawa ina wuro.



 Ko wa’i no murotooɗe, jaaɓe, heen sahaa, ellee ndiyam ne ina ŋakka.



 Ɗoon tan Boy, moosi, yiili hoore, wi’i : « ah, Rawaandu siftinii kam.



 Konngi ɗi heewnoo nande e taani am,



 ko ɓooyi no feewi.»



 Rawaandu ƴeewi Boy, wi’i : « holi ɗiin e majji kadi, laare giƴi am.»



 - «Taani am wi’i : muusi ɗum ko ɗo



 mucceteeɗe ngoni ɗoo, ndiyam alaa ɗoon.



 Ɗo ndiyam ɗam woni ɗoo, mucceteeɗe ɗee ngalaa ɗoon, ɗuum ina aanni.»


 Boy jokki : « ina waɗa sahaa, mucceteeɗe



 e ndiyam ɓurata weeɓde ko wuro.»



 Rawaandu wi’i : « hankadi nani hiira, fa’ti ko wuro, etee na woɗɗi.»



 Boy wi’i : « Rawaandu, jooni noon, mande ngartataa gaa ?»



 n du wi’i : « ɓ ooyataa.»



 Ɗi mbaynondiri, Rawaandu hooti wuro, yettii toon kikiiɗe kiirɗo, naange na muta.



 Haa woni lewru, Rawaandu noon, sahaa kala na yahndoo e wuro hee.




 Waɗi subaka gooto, endu yahndoo fa’de jehre wuro, woodi mo ndu hawri.



 Ina takki sammeere junngo mum e hakkille, na haalda e hoore mum.



 Ndu dartii, endu ƴeewa, ndu miijii, oo kam mbele na ƴoƴi ?



 Nde oon gasni haalde tan, ndu yi’i ina tami huunde famarde.



 Kono ndu anndaa, hol ko ɗum woni, ɗoon tan haa goɗɗo yettii.




 o mo wi’a ɗum, ko Hammadi kaaldat-mi jooni, omo salmine.



 Goɗɗo oo wi’i : « haa jooni ko Dewa- j olɗo tan o woni walla ?»



 Ɗoon Rawaandu anndi, won mo o haaldatnoo, miijo ruttii to Boy.



 Ndu faami, so ndu heɓii ɗum, jooni kumpa iwa hakkunde sehilaaɓe woɗɗondirɓe.



 Ɗum wonti ngoƴa mayru, tawi ndu nanii, wi’etee ko noddirgel walla portaabal.




 Tiiɗiino, muusiino, kono ndu wattini dañde



 ɗiɗi, kayru noddirgel, sehil mayru noddirgel.



 Ndu woowi ɗum, no feewi haa ndu anndi heen ko heewi.



 Ɗoon, ndu felliti ruttaade to sehil mayru, endu wondi e weltaare mawnde.



 Nde ndu yettii, tawi endu addanori Boy mucceteeɗe e noddirgel mum.



 Ɓe calmondiri haa saɗi joofi, ɓe naamnondiri,



 caɗeele guuraaɗe hannde ɗee.





 Boy wi’i : « a waɗii ko ndu mbi’noo-ɗaa koo, mi weltiima heen.»



 Rawaandu heɓɓitii wi’i, cehilaagal maɓɓe ngal, yiɗaa bonira to bannge mum too.



 Ndu haɓɓiti saawdu, e yeeso Boy tan, ŋaaɓi hunuko haawaa, futtini gite.



 Rawaandu itti mucceteeɗe, fawi e juuɗe Boy, rutti junngo e saawdu.



 Ndu totti Boy portaabal, tan Boy wi’i : « mucceteeɗe ɗee dey, miɗo anndi.



 Kono, ko heddii koo mi anndaa!» Rawaandu wi’i : « Boy ɗum ko ko noddirtee.



 Faam noon hankadi, kumpa hakkunde men gasii !» Boy na heɗii kaa haala.



 Kala ɗo gooto e maɓɓe woni e nokkuuji hee, maa ɓe nanondir.



 Rawaandu wi’i : « hannde oo, neɗɗo fof na foti jogaade noddirgel.



 Wonaa tan noddude ndee, kono engel waawi naftoreede e fannuuji keewɗi. »



 Boy fawi junngu e hunuko, ɓeydii haaweede ɗee geɗe no kaaldetee nii.



 Rawaandu na jokki limtande Boy nafoore nde portaabal waawi addande ɗum.



 Eɗen mbaawi kadi nuldorde heen konngi daɓɓi binndaaɗi walla keɗteteeɗi gittooji kumpa.



 Won e majji, na mbaawi ƴettude e neldude nate laaɓtuɗe cer.



 Aɗa waawi heen neldude e neldireede kaalisaaji ne, tawa caɗeele ngalaa.



 Ina heen ƴettooji haala e jimɗi, piila lefol nate baawngol innireede natol.



 Sukaaɓe janngooɓe ɓee e ko’e mumen ina nganndi nafooje portaabal ina keewi.



 Portaabal noon ina waawi wallitde no feewi, so huutororaama no moƴƴirta nii.



 Hankadi kam Boy anndii, haajuuji mum keewɗi maa cafroro e ngel noddirgel.



 Ellee ko kañum waɗanaa ngel noddirgel e nder ndee ladde yeewnde.


 No nde wa’i yaajde nii, so heɓii ɗum, moƴƴat e mum.



 Ko fartaŋŋe mawɗo no feewi, sabu o dañii yaakaare wuurdude no newii.



 Boy wi’i : ko hakkunde mum e Rawaandu koo, wonaa tan cehilaagal.



 Ko enɗam, o nanngiri hannde Rawaandu, ko ɓiɗɗo yumma tigi rigi.



 O waawataa wostondirde mo e hay gooto



 e aduna, e nguurndam makko.




 Rawaandu jokki haala mum, ndu yetti tawo Boy e konnguɗi mum moƴƴi.



 Ndu holliti kadi huunde woɗnde fotnde reenteede, portaabal yo huutorore



 e peewal.



 Haa teeŋti noon, to seŋgo huutortooɓe portaabal to bannge jamfa kaalisaaji.



 Janngooɓe gila e duɗe mawɗe, haa e tokoose fof, eɓe poti reentaade.



 Sabu ɗum bonnanii sukaaɓe heewɓe jaŋde mumen, haa won heen nii sokaaɓe.




 Won ɗo ɗum renndini yimɓe, taƴi enɗameeje, bonni dewle; teeylo-ɗen



 e majjum.



 Boy wi’i : « portaabal arii, etee ko ko jogori yaajde e nokku hee.»



 Boy ina yiɗnoo ɗii haalaluuji moƴƴi kaalaaɗi, e ndee nafoore, hoɗdiiɓe nana heen.



 Maa ɗum wallit renndo ngoo, annda ɓure



 e ŋakkanɗe gonɗe e noddirgel.



 Tan Rawaandu jaɓi ngoon miijo, ɓe pooftii, Boy neli sukaabe mum.




 O wi’i : « yo hoɗdiiɓe wonɓe e nokku ɓee fof, nootoyo to galle mum.»



 Ɓeen ne leeltinaani, ɗoon e ɗoon tawi galle heewii sukaaɓe e mawɓe.



 Boy hollondiri ɓe e Rawaandu,



 ɓe calmondiri e mayru, ɓe mbismii ndu.



 Ndu reftanii ɓe ko ndu yeewtidnoo e Boy fof, hoɗdiiɓe paami, mbeltii.



 Boy yetti Rawaandu, o manti mo, o jaarni hoɗdiiɓe makko, batu fusi.

